CELEX: 62012TN0403
Language: el
Date: 2012-09-11 00:00:00
Title: Υπόθεση T-403/12: Προσφυγή της 11ης Σεπτεμβρίου 2012 — Intrasoft International κατά Επιτροπής

10.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 343/18
            
         Προσφυγή της 11ης Σεπτεμβρίου 2012 — Intrasoft International κατά Επιτροπής
   (Υπόθεση T-403/12)
   2012/C 343/31
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Intrasoft International SA (Λουξεμβούργο, Λουξεμβούργο) (εκπρόσωπος: Σ. Παππάς)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση που εξέδωσε η Αντιπροσωπεία της Ευρωπαϊκής Ένωσης στη Δημοκρατία της Σερβίας στις 10 Αυγούστου 2012 (αριθ. RH(2012) 3471), καθώς και την εκ μέρους της σιωπηρή απόρριψη της ενστάσεως που υπέβαλε προσφεύγουσα στις 10 Αυγούστου 2012, προκειμένου να επιτραπεί στην προσφεύγουσα να μετάσχει στα επόμενα στάδια του διαγωνισμού, και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη των αιτημάτων της, η προσφεύγουσα προβάλλει δύο λόγους.
   
               1)
            
            
               Πρώτον, παραβίαση τόσο των όρων της συγγραφής υποχρεώσεων όσο και της αρχής της χρηστής διοικήσεως. Ειδικότερα, η προσφεύγουσα υποστηρίζει ότι οι πρόσθετες πληροφορίες-διευκρινίσεις που δόθηκαν από την αναθέτουσα αρχή σε όλους τους διαγωνιζομένους κατόπιν της διαδικασίας του διαγωνισμού συμπλήρωναν τους όρους της συγγραφής υποχρεώσεων, αποτελούσαν τμήμα του νομικού πλαισίου το οποίο διέπει τον επίμαχο διαγωνισμό και, επομένως, ήσαν δεσμευτικοί για όλα τα μέρη, περιλαμβανομένης της αναθέτουσας αρχής. Οι όροι όμως αυτοί δεν τηρήθηκαν εν προκειμένω από την Επιτροπή.
            
         
               2)
            
            
               Δεύτερον, παράβαση του άρθρου 94 του δημοσιονομικού κανονισμού (1), καθόσον:
               
                           —
                        
                        
                           η προσφεύγουσα αποκλείστηκε από τον διαγωνισμό λόγω συγκρούσεως συμφερόντων χωρίς να της παρασχεθεί η δυνατότητα να αποδείξει, με συγκεκριμένα στοιχεία, ότι δεν συντρέχει τέτοια περίπτωση, και
                        
                     
                           —
                        
                        
                           η διοίκηση παρέλειψε να εξετάσει αν η προηγούμενη συμμετοχή της προσφεύγουσας σε άλλο διαγωνισμό μπορούσε να έχει συνέπειες επί του επίμαχου διαγωνισμού και να αιτιολογήσει συναφώς την απόφασή της.
                        
                     
         
      (1)  Κανονισμός (ΕΚ, Ευρατόμ) του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1)